- Florin Prunea, "cucerit" de Ianis Hagi după Columbia – România 3-2
- Ce a spus fostul internațional despre fiul "Regelui"
Florin Prunea a recunoscut că a fost cucerit de prestația lui Ianis Hagi, după Columbia – România 3-2. Fostul internațional a vorbit, de asemenea, și despre alți "tricolori".
Duelul dintre Columbia și România a reprezentat ultimul meci al naționalei, din acțiunea lunii martie. Partida s-a jucat la Madrid, pe stadionul lui Atletico, și a fost în direct pe Antena 1 și în AntenaPLAY.
Florin Prunea, "cucerit" de Ianis Hagi după Columbia – România 3-2
Fostul internațional este de părere că Ianis Hagi va primi mai multe minute la Alaves, după prestația din amicalul cu Columbia.
Fiul "Regelui" a marcat primul gol al echipei naționale și a avut o prestație solidă în partida de pe Metropolitano.
"Un test foarte concludent. Și meciul cu Irlanda de Nord ne-a arătat la ce nivel suntem. Am arătat că suntem destul de departe. Mai e timp totuși, mai sunt 2 amicale.
Eu cred că Ianis le-a dat de gândit celor de la Alaves. Sigur îi vor mai acorda minute. Și Drăgușin, e bine că selecționerul i-a dat 2 meciuri. E bine și că l-a schimbat.
Rațiu nu a făcut un meci rău, Burcă, Drăgușin sunt puncte fixe, dar sunt sigur că pot face meciuri mult mai bune.
Horațiu, jos pălăria! A dovedit că merită să meargă la turneul final, chiar dacă nu joacă și trece printr-o perioadă grea. Mai sunt amicale, care vor fi în perioada de pregătire. E foarte important pentru că nu am avut jucători accidentați", a spus Florin Prunea.
Vezi video mai jos cu golul marcat de Ianis Hagi, în Columbia – România:
Gică Hagi, reacţie savuroasă după ce Ianis Hagi a marcat în Columbia – România
Gică Hagi a avut o reacţie savuroasă, după ce Ianis Hagi a marcat în duelul dintre Columbia şi România, duel care a fost live pe Antena 1 şi în AntenaPLAY. "Regele" a avut doar cuvinte de laudă la adresa fiului său, după evoluţia acestuia din partida de pe Wanda Metropolitano.
Ianis Hagi a început ca rezervă duelul cu Columbia, însă a fost trimis în teren în minutul 56, atunci când l-a înlocuit pe Valentin Mihăilă. Internaţionalul român de la Alaves a avut o evoluţie excelentă în duelul cu sud-americani.
"A intrat foarte bine. A făcut-o cum o face din 2021. El și cu Man sunt jucători decisivi la națională. Dacă nu mă înșel vizavi de statistică. Își face treaba, vine cu drag la echipa națională. Mă bucur că îi merge bine. Să o țină tot așa.
Am și eu un băiat și sunt fericit că practică fotbal, a ajuns la un anumit nivel foarte bun și de aceea am și mers la Madrid să văd meciul", a declarat Gică Hagi, după ce s-a întors de la Madrid, conform sport.ro.